10/07/2018 | Administración LocalProvincial
Deputación Provincial da Coruña
Secretaría Xeral. Sección de Información e Actas
Aprobación definitiva do regulamento orgánico da Deputación Provincial da Coruña e publicación íntegra do seu texto

O Pleno da Deputación Provincial de A Coruña, en sesión do vinte e tres de marzo de dous mil dezaoito, acordou aprobar inicialmente o Regulamento Orgánico da Deputación Provincial da Coruña. En cumprimento do disposto no artigo 49. b) da Lei 7/1985 do 2 de abril, Reguladora das bases de réxime local [LBRL], someteuse o expediente a exposición pública por prazo de trinta días hábiles mediante anuncio publicado no Boletín Oficial da Provincia da Coruña núm.64, do 5 de abril de 2018, e no taboleiro de anuncios, así como mediante publicación simultánea do expediente e do texto íntegro do regulamento na sede electrónica da Deputación, sen que no sinalado prazo se presentasen reclamacións ou suxestións. En consecuencia, o acordo inicial de aprobación converteuse en definitivo. Ese acordo definitivo remitiuse á Delegación de Goberno en Galicia e á Xunta de Galicia aos efectos de control e do previsto para a entrada en vigor de normas regulamentarias no artigo 70.2 LBRL, sen que no prazo establecido no artigo 65.2 LBRL fosen formulados requirimentos nin observacións. En consecuencia, publícase de seguido o texto íntegro do Regulamento orgánico da Deputación Provincial da Coruña para que entre en vigor consonte á súa disposición final. En calquera caso, contra a xa mencionada aprobación definitiva poderá interpoñerse directamente recurso contencioso-administrativo perante a Sala correspondente do Tribunal Superior de Xustiza de Galicia, no prazo de dous meses contados desde o día da publicación do presente anuncio, sen prexuízo de que poida interpoñerse calquera outro recurso que se estime procedente. Capítulo 1.- Adquisición, suspensión e perda da condición de deputado/a. Dereitos e deberes 5-21 Capítulo 2.- Grupos políticos. Xunta de Portavoces 22-28 Capítulo 3.- Rexistro de intereses 29-31 Capítulo 1.- Constitución, vixencia e fin do mandato corporativo 33-36 Capítulo 2.- Da Presidencia da Deputación provincial 37-42 Capítulo 3.- Das vicepresidencias 43-45 Capítulo 4.- Do pleno 46-48 Capítulo 5.- Da Xunta de Goberno 49-50 Capítulo 1.- Funcionamento do Pleno 51-83 Sección Primeira.- Requisitos do desenvolvemento das sesións 51-64 Sección segunda.- Dos debates 65-71 Sección terceira.- Das votacións 72-77 Sección cuarta.- Do control e fiscalización polo pleno da actuación dos demais órganos de goberno 78-81 Sección quinta.- Das actas 82-83 Capítulo 2.- Funcionamento da Xunta de Goberno 84-85 Capítulo 3.- Réxime xeral das delegacións entre os órganos necesarios 86-90 Capítulo 1.- Órganos complementarios: composición e atribucións 91 Capítulo 2.- Dos/as deputados/as-delegados/as 92-93 Capítulo 3.- Das Comisións Informativas 94-103 Sección primeira.- Composición e ámbito de atribucións 94-98 Sección segunda.- Regras especiais de funcionamento das comisións informativas 99-103 Disposición derrogatoria Disposición final. Entrada en vigor A Deputación Provincial da Coruña, no exercicio das potestades regulamentaria e de autoorganización que lle recoñecen a Lei 7/1985, do 2 de abril, reguladora das bases do réxime local e a Lei 5/1997, do 22 de xullo, de administración local de Galicia e con suxeición a estas, promove polo presente Regulamento a súa organización e réxime de funcionamento. As normas contidas no presente Regulamento serán de aplicación preferente a calquera outra disposición organizativa, agás as contidas na lexislación básica do Estado e na Lei de administración local de Galicia. Supletoriamente aplicaranse as normas regulamentarias que sobre organización e funcionamento das entidades locais establecer a Comunidade Autónoma de Galicia e, en último termo, o Estado. Corresponde á Presidencia ditar instrucións interpretativas e aclaratorias da normativa sinalada no artigo anterior, para a súa aplicación na Deputación. Corresponde ao pleno o control e fiscalización de todos os órganos de goberno.1. A determinación do número de membros da Deputación provincial, o procedemento para a súa elección, a duración do seu mandato e os supostos de inelixibilidade e incompatibilidade son os regulados na lexislación electoral.2. As persoas membros da Deputación gozan, unha vez que tomen posesión do seu cargo, das honras, das prerrogativas e das distincións propias deste que se estableceren na Lei do Estado ou da Comunidade Autónoma de Galicia, e están obrigadas ao cumprimento estrito dos deberes e obrigas inherentes a aquel. A persoa deputada que resulte proclamada electa deberá presentar a credencial perante a Secretaría xeral. Quen tiver a condición de deputado/a quedará, non obstante, suspendido/a nos seus dereitos, prerrogativas e deberes cando unha resolución xudicial firme condenatoria o comportar. As persoas deputadas provinciais perderán a súa condición de tales polas seguintes causas: 1. Por decisión xudicial firme, que anule a elección ou proclamación.2. Por morte ou incapacitación, declarada esta por decisión xudicial firme.3. Por extinción do mandato, ao expirar o seu prazo, sen prexuízo de que continúe nas súas funcións soamente para a administración ordinaria ata a toma de posesión das persoas que as sucederen.4. Por renuncia, que deberá facerse efectiva por escrito perante o pleno da Corporación.5. Por incompatibilidade, nos supostos e condicións establecidos na lexislación electoral.1. Os/as deputados/as deberán observar en todo momento as normas sobre incompatibilidade e deberán poñer en coñecemento da Corporación calquera feito que puider constituír causa desta.2. Producida unha causa de incompatibilidade e declarada esta polo pleno corporativo, a persoa afectada por tal declaración deberá optar, no prazo dos dez días seguintes a aquel en que reciba a notificación da súa incompatibilidade, entre a renuncia á condición de deputado/a ou o abandono da situación que dea orixe á referida incompatibilidade.3. Transcorrido o prazo sinalado no número anterior sen que fose exercitada a opción entenderase que a persoa afectada renuncia ao seu posto de deputado/a, e o pleno corporativo deberá declarar a vacante correspondente e poñer o feito en coñecemento da Administración electoral para os efectos previstos nos artigos 182 e 208 da Lei orgánica 5/1985, do 19 de xuño, do réxime electoral xeral. Son dereitos e deberes das persoas membros da Corporación provincial os recoñecidos na Lei 7/1985, de 2 de abril e os regulados no seu desenvolvemento e aplicación polas disposicións estatais alí mencionadas, no Real decreto lexislativo 781/1986, de 18 de abril, polo que se aproba o Texto refundido das disposicións legais vixentes en materia de Réxime local, e pola lexislación de Galicia sobre réxime local. En defecto destas últimas aplicaranse as normas dos artigos seguintes. A persoa deputada impedida para exercer o seu mandato por si mesma por razón dunha discapacidade poderá servirse, na medida en que sexa preciso e resulte posible, dunha persoa da súa confianza que poderá adscribirse ao persoal eventual da Corporación.1. As persoas membros da Corporación provincial teñen o dereito e o deber de asistiren, con voz e voto, ás sesións do pleno e ás daqueloutros órganos colexiados de que formaren parte, agás xusta causa que llelo impida, que deberán comunicar coa antelación necesaria á Presidencia da Corporación.2. As/os deputadas/os da Corporación farán públicas as súas axendas de actos institucionais con comunicación mediática.1. As persoas membros da Corporación provincial terán dereito a percibir, con cargo ao orzamento da Deputación provincial, as retribucións, asistencias e indemnizacións que corresponderen, no marco do réxime establecido na Lei 7/1985, do 2 de abril, reguladora das bases do réxime local (artigos 75, 75bis e 75ter) e consonte ás determinacións concretas contidas nas bases de execución dos orzamentos e nos pertinentes acordos plenarios.2. As retribucións ou indemnizacións das persoas deputadas non adscritas non poderán superar as que lles corresponderían de permaneceren integradas no grupo político da súa candidatura.3. As persoas membros da Corporación renunciarán á recepción de obsequios e a privilexios materiais, coa excepción daqueles que cumpriren unha función puramente protocolaria. No caso dos agasallos de carácter institucional, pasarán a consignarse e catalogarse formando parte do inventario provincial. O pleno da Deputación fixará cada ano a contía das retribucións e indemnizacións ao/á presidente/a e deputados/as e as súas modalidades, dentro das correspondentes consignacións orzamentarias e cos límites que, con carácter xeral, se estableceren.1. Todas/os as/os deputadas/os teñen dereito a obter da Presidencia ou da Xunta de goberno todos os antecedentes, datos e informacións que, obrando en poder dos Servizos provinciais, resultaren precisos para o desenvolvemento da súa función.2. Este dereito só poderá ser limitado, total ou parcialmente, nos seguintes casos: a) Cando o coñecemento ou difusión dos documentos ou antecedentes puider vulnerar o dereito constitucional á honra, á intimidade persoal ou familiar e á propia imaxe das persoas. b) Se se tratar de materias relativas á seguranza cidadá a publicidade das cales puidese incidir negativamente nesta. c) Se se tratar de materias clasificadas nos termos da lei sobre segredos oficiais. d) No caso de tratar de materias amparadas polo secreto estatístico ou que incidan no ámbito protexido pola lexislación que limita o acceso aos bancos de datos informáticos. e) Cando se trate de antecedentes que se atopen incorporados a un proceso xudicial penal, mentres permaneceren baixo secreto sumarial.3. A petición de acceso ás informacións entenderase concedida por silencio administrativo no caso de que a Presidencia ou a Xunta de goberno non diten resolución ou acordo denegatorio no termo de cinco días naturais, a contar desde a data de solicitude.4. En todo caso, a denegación do acceso á documentación informativa haberá de facerse a través de resolución ou acordo motivado. Non obstante o disposto no número 1 do artigo anterior, os servizos administrativos estarán obrigados a facilitar a información, sen necesidade de que a persoa membro da Corporación acredite estar autorizado, nos seguintes casos: a) cando se trate do acceso dos membros da Corporación que teñan delegacións ou responsabilidades de xestión, á información propia destas. b) cando se trate do acceso de calquera membro da Corporación, á información e á documentación correspondente aos asuntos que deban ser tratados polos órganos colexiados de que formen parte, así como ás resolucións ou acordos adoptados por calquera órgano provincial. c) cando se trate do acceso dos membros da Corporación á información ou á documentación da entidade local que sexan de libre acceso para a cidadanía. A consulta e exame concreto dos expedientes, libros e documentación en xeral rexerase polas seguintes normas: a) A consulta xeral de calquera expediente ou antecedentes documentais poderá realizarse, ben no arquivo xeral ou na dependencia onde se atope, ben mediante a entrega destes ou de copia á persoa membro da Corporación interesada para que poida examinalos no seu despacho ou salas reservadas a membros da Corporación. O libramento de copias limitarase aos casos citados de acceso libre das persoas deputadas á información e aos casos en que sexa expresamente autorizado pola Presidencia. b) En ningún caso os expedientes, libros ou documentación poderán saír do Pazo Provincial, ou das correspondentes dependencias e oficinas provinciais. c) A consulta dos libros de actas e dos libros de resolucións da Presidencia deberá efectuarse no arquivo ou na Secretaría Xeral. d) O exame de expedientes sometidos a sesión poderá facerse só no lugar en que estiveren de manifesto a partir da convocatoria. e) En todo caso, o acceso á información realizarase preferentemente por medios informáticos. No suposto de entrega previsto no artigo anterior, e para os efectos do oportuno control administrativo, a persoa interesada deberá asinar un xustificante de recepción e terá a obriga de devolver o expediente ou documentación nun prazo máximo de corenta e oito horas, ou antes, en función das necesidades do trámite do expediente en cuestión. As persoas membros da Corporación teñen o deber de gardar reserva en relación coas informacións que se lles faciliten para facer posible o desenvolvemento da súa función, singularmente das que servirán de antecedente para decisións que aínda se atopen pendentes de adopción, así como para evitar a reprodución da documentación que poida facilitárselles, en orixinal ou copia, para o seu estudo. As persoas membros da Deputación provincial non poderán invocar ou facer uso da súa condición para o exercicio de calquera actividade mercantil, industrial ou profesional. Sen prexuízo das causas de incompatibilidade establecidas pola lei, as persoas membros da Corporación provincial deberán absterse de participar na deliberación, votación, decisión e execución de todo asunto cando concorrer algunha das causas a que se refire a lexislación de procedemento administrativo e contratos das administracións públicas.1. As persoas membros da Corporación provincial están suxeitas á responsabilidade civil e penal polos actos e omisións realizados no exercicio do seu cargo.2. Dos acordos dos órganos colexiados da Deputación provincial serán responsables aquelas persoas dos seus membros que os votaren favorablemente.3. A responsabilidade das persoas membros da Corporación provincial esixirase perante os Tribunais de Xustiza competentes e tramitarase polo procedemento ordinario aplicable.1. As persoas membros das Corporacións locais, para os efectos da súa actuación corporativa, constituiranse en grupos.2. Ninguén pode pertencer simultaneamente a máis dun grupo.1. Os grupos políticos constituiranse mediante un escrito dirixido á Presidencia e subscrito por todas as persoas que os integraren, que se presentará na Secretaría xeral da Corporación dentro dos cinco días hábiles seguintes á constitución da Corporación.2. No mesmo escrito de constitución farase constar a designación de portavoz do grupo; poden designarse tamén suplentes.3. Da constitución dos grupos políticos e das persoas que os integraren e portavoces, a Presidencia dará conta ao pleno na primeira sesión que teña lugar tras cumprirse o prazo previsto no número 1 deste artigo.4. As persoas membros da Corporación que adquiriren a súa condición con posterioridade á sesión constitutiva da Corporación deberán incorporarse aos grupos, conforme ás regras acordadas pola Corporación.5. As persoas deputadas que non se integraren no grupo político que constitúa o partido ou coalición pola que fosen elixidas, ou deixen de formar parte deste xa sexa por exclusión ou abandono, terán a consideración de deputadas/os non adscritas/os. O pleno da Corporación, con cargo aos orzamentos anuais, asignará aos grupos políticos unha dotación económica que deberá contar cun compoñente fixo, idéntico para todos os grupos, e outro variable, en función do número de membros de cada un deles, dentro dos límites que, no seu caso, se estableceren con carácter xeral nas Leis de Orzamentos Xerais do Estado, e sen que poidan destinarse ao pago de remuneracións de persoal de calquera tipo ao servizo da Corporación ou á adquisición de bens que puideren constituír activos fixos de carácter patrimonial. Os grupos políticos deberán levar unha contabilidade específica da dotación a que se refire o parágrafo anterior, que porán á disposición do pleno da Corporación sempre que este o solicitar. O réxime das asignacións aos grupos políticos será regulado nas bases de execución dos orzamentos. Na medida das posibilidades funcionais da organización administrativa da Deputación provincial, os diversos grupos políticos disporán na súa sede dun despacho ou local para se reuniren de maneira independente e recibir visitas de cidadáns/ás, e a Presidencia ou o membro da Corporación responsable da área de réxime interior porá á súa disposición unha infraestrutura mínima de medios materiais e persoais.1. Os grupos políticos poderán facer uso de locais da Corporación para desenvolveren reunións ou sesións de traballo con asociacións para a defensa dos intereses colectivos, xerais ou sectoriais da poboación.2. O/a presidente/a ou a persoa membro corporativo responsable da área de réxime interior establecerán o réxime concreto de utilización dos locais por parte dos grupos da Corporación, tendo en conta a necesaria coordinación funcional e de acordo cos niveis de representación política de cada un deles.3. Non se permitirán este tipo de reunións coincidindo coas sesións do pleno ou da xunta de goberno. Corresponde aos grupos políticos designar, mediante escrito da persoa que exerza a portavocía dirixido á Presidencia e nos termos previstos en cada caso no presente Regulamento, a aquelas persoas dos seus compoñentes que haxan de representalos en todos os órganos colexiados integrados por membros da Corporación pertencentes aos diversos grupos.1. A Xunta de Portavoces está constituída, baixo a presidencia do/a presidente/a da Deputación, por todas a persoas portavoces dos grupos políticos.2. Son funcións da Xunta de Portavoces: a) Acceder ás informacións que a Presidencia lle proporcione para difundila entre os membros do seu grupo. b) Canalizar as peticións dos grupos en relación co seu funcionamento e coa súa participación nos debates corporativos. c) Consensuar o réxime dos debates en sesións determinadas. d) Cantas outras considerar oportuno atribuírlle a Presidencia.3. A Xunta de Portavoces terá sempre carácter deliberante.4. A Xunta de Portavoces reunirase cando sexa convocada pola Presidencia do Pleno, por decisión propia ou tras a solicitude motivada dun terzo dos grupos provinciais que integran a corporación. Neste último caso, a Presidencia deberá convocala no prazo máximo de cinco días hábiles desde a solicitude e propor a orde do día.1. De acordo co disposto no artigo 75 da Lei 7/1985, do 2 de abril, constituiranse na Secretaría da Corporación os Rexistros de Intereses dos seus membros, constituídos polo Rexistro de bens patrimoniais e polo Rexistro de causas de posible incompatibilidade e de actividades que proporcionen ou poidan proporcionar ingresos económicos. A custodia e dirección dos Rexistros corresponde ao/á secretario/a.2. Todas as persoas membros da Corporación teñen o deber de formular, perante os Rexistros, declaración das circunstancias a que se refire a lei: a) Antes de tomar posesión do seu cargo. b) Cando se produciren variacións ao longo do mandato. Neste caso, o prazo para comunicar as variacións será dun mes a contar desde o día en que se produciren. c) Con ocasión do cesamento do cargo.1. As declaracións de intereses formularanse en documentos que fagan fe da data e da identidade da persoa declarante e do seu contido, nos que, en todo caso, haberán de constar os seguintes extremos: A) Rexistro de bens patrimoniais: Identificación dos bens mobles e inmobles integrantes do patrimonio persoal, con designación, no seu caso, da súa inscrición rexistral, e data de adquisición de cada un. Formularase declaración, ademais, da participación en sociedades de todo tipo, con información das sociedades por elas participadas e das liquidacións dos impostos sobre a Renda, Patrimonio e, no seu caso, Sociedades. B) Rexistro de causas de posible incompatibilidade e de actividades que proporcionen ou puideren proporcionar ingresos económicos. a) Intereses ou actividades privadas que, sexan ou non susceptibles de proporcionar ingresos, afecten ou estean en relación co ámbito de competencias da Corporación. b) Relación de actividades e ocupacións profesionais, mercantís o industriais, traballos por conta allea e outras fontes de ingresos privados, con especificación do seu ámbito e carácter e dos empregos ou cargos que se teñan en entidades privadas, así como o nome ou a súa razón social.2. As declaracións efectuaranse en formatos normalizados aprobados polo pleno corporativo e serán asinadas pola persoa interesada e polo/a secretario/a xeral en calidade de persoa fedataria pública municipal.1. Tanto o Rexistro de bens patrimoniais como o Rexistro de causas de posible incompatibilidade e de actividades terán carácter público.2. Publicaranse na sede electrónica da Deputación Provincial da Coruña as declaracións de incompatibilidades e de actividades e de bens patrimoniais das persoas membros da Corporación nun formato que non sexa susceptible de modificación por terceiros, segundo os modelos aprobados polo Pleno da Deputación, coas adaptacións que foren precisas para a protección dos datos de carácter persoal, de acordo co establecido na lexislación pertinente. En todo caso, omitiranse os datos relativos á localización concreta dos bens inmobles e garantirase a privacidade e seguridade dos seus titulares. A publicidade das declaracións na sede electrónica da Deputación será cancelada ao finalizar o mandato do deputado provincial 3. Baixo a custodia e dirección do/a secretario/a manteranse na Secretaría Xeral da Deputación o Rexistro de Intereses do Persoal Directivo, consonte ao previsto no número 2 da disposición adicional decimo quinta da Lei 7/1985, do 2 de abril, de Réxime Local [LBRL], e mais o Rexistro Especial de Bens Patrimoniais ao que se refiren os dous últimos parágrafos do artigo 75.7 LBRL.1. A Deputación é o órgano de goberno e administración da provincia, como entidade local, con carácter de Corporación de dereito público.2. Son órganos necesarios da Deputación: a) A Presidencia. b) As vicepresidencias. c) O Pleno. d) A Xunta de goberno. e) A Comisión especial de contas.1. O terceiro día anterior ao sinalado pola lexislación electoral para a sesión constitutiva da Deputación, as persoas membros desta que deban cesar, tanto do pleno como da xunta de goberno, xuntaranse en sesión convocada ao só efecto de aprobaren a acta da última sesión que tivo lugar.2. O/a secretario/a e o/a interventor/a tomarán as medidas precisas para que o día da constitución da nova Corporación sexa efectuado un arqueo e estean preparados e actualizados todos os xustificantes das existencias en metálico ou valores propios da Corporación, depositados na Caixa Provincial ou en entidades bancarias, así como a documentación relativa ao inventario do patrimonio da Corporación e dos seus organismos autónomos.1. A sesión constitutiva da Deputación provincial realizarase no quinto día hábil posterior á proclamación de deputados/as electos/as pola última Xunta Electoral de Zona que a realice, ás doce horas, no Salón de plenos do Palacio Provincial, tras a entrega das credenciais respectivas ao/á secretario/a da Corporación. Se se interpuxer recurso contencioso-electoral contra acordos das Xuntas Electorais de Zona sobre proclamación de deputados/as electos/as, a Deputación constituirase o quinto día hábil posterior a aquel en que se dite ou deba ditarse a sentenza a que se refire o artigo 113 da Lei orgánica do Réxime electoral xeral, agás que os Tribunais de Xustiza ou as Xuntas Electorais atinxidas resolveren outra cousa.2. Se na hora e data sinaladas para realizar a sesión constitutiva da Deputación provincial concorrese a esta un número inferior á maioría absoluta de persoas deputadas electas, estas entenderanse convocadas automaticamente para desenvolver a sesión constitutiva, dous días despois, no mesmo local e na mesma hora. Nesta sesión a Corporación constituirase, calquera que fose o número de deputados/as que concorreren.3. A sesión constitutiva, na hora sinalada para este obxecto, presidirase por unha Mesa de Idade, integrada polas persoas deputadas de maior e menor idade presentes no acto, e actuará de secretario/a quen o sexa da Corporación. A Mesa comprobará as credenciais presentadas ou acreditacións de personalidade das persoas electas, con base nas certificacións que remitise a Xunta Electoral de Zona, e declarará constituída a Corporación. Acto seguido procederase a elixir o/a presidente/a de entre os seus membros, consonte ao disposto na lexislación electoral. A votación será secreta mediante papeleta en urna e será proclamado presidente/a quen obtiver maioría absoluta en primeira votación e, de non alcanzarse esta, maioría simple nunha segunda votación. En caso de se producir empate nesta segunda votación, haberá de atribuírse o cargo sucesivamente á persoa candidata da entidade política que máis postos de deputado/a provincial obtivese na provincia ou da entidade política que máis votos tivese na provincia. Se aínda así persistise o empate, a elección resolverase por sorteo. Dentro dos trinta días seguintes ao da sesión constitutiva, a Presidencia convocará a sesión ou sesións extraordinarias do pleno da Corporación que foren precisas, coa finalidade de resolver sobre os seguintes puntos: a) Réxime das sesións do pleno e da xunta de goberno. b) Creación e composición das Comisións Informativas permanentes. c) Nomeamento de representantes da Corporación en toda clase de órganos colexiados en que deba estar representada. d) Coñecemento das resolucións da Presidencia en materia de nomeamento de vicepresidencias e membros da xunta de goberno, e presidencias das comisións informativas, así como das delegacións que a Presidencia estime oportuno conferir.1. O mandato de membros da Deputación é de catro anos, contados a partir da data de elección.2. Unha vez finalizado o seu mandato, as persoas membros das Corporacións cesantes continuarán nas súas funcións só para a administración ordinaria ata a toma de posesión das persoas que as sucederen, e en ningún caso poderán adoptar acordos para os que legalmente se requira unha maioría cualificada.1. A elección e destitución do/a presidente/a da Deputación réxese polo disposto na lexislación electoral, sen prexuízo da aplicación das normas relativas ao réxime de sesións plenarias da Deputación.2. Quen resultar proclamado/a presidente/a tomará posesión perante o pleno da Corporación, de acordo coa forma xeneral establecida para a toma de posesión dos cargos públicos.3. Se non se atopa presente na sesión de constitución, será requirido/a para tomar posesión no prazo de corenta e oito horas, igualmente perante o pleno corporativo, coa advertencia de que, caso de non facelo sen causa xustificada, estarase ao disposto na lexislación electoral para os casos de vacantes na Presidencia.4. O/a presidente/a poderá renunciar ao seu cargo sen perder por iso a súa condición de deputado/a. A renuncia deberá facerse efectiva por escrito perante o pleno da Deputación, que deberá adoptar acordo de coñecemento dentro dos dez días seguintes. En tal caso, a vacante cubrirase na forma establecida na lexislación electoral.5. Vacante a Presidencia por renuncia do seu titular, morte ou sentenza firme, a sesión extraordinaria para a elección de novo/a presidente/a desenvolverase, cos requisitos establecidos na lexislación electoral, dentro dos dez días seguintes á aceptación da renuncia polo pleno, ao momento da morte ou á notificación da sentenza, segundo os casos.6. No suposto de que prospere unha moción de censura contra a persoa que exerce a Presidencia ou perda esta unha cuestión de confianza por ela proposta perante o pleno, cesará o/a presidente/a no seu cargo no momento da adopción do acordo. Quen resultar proclamado/a como presidente/a deberá tomar posesión do cargo na forma establecida nos apartados 2 e 3 deste artigo. O/a presidente/a da Deputación provincial preside a Corporación e ten as atribucións que lle asignan o artigo 34 da Lei 7/1985, do 2 de abril, reguladora das bases do réxime local e as demais normas concordantes e complementarias. A Presidencia dará conta sucinta á Corporación en cada sesión ordinaria do pleno das resolucións que adoptou desde a última sesión plenaria ordinaria para que os/as deputados/as coñezan o desenvolvemento da Administración Provincial para os efectos do control e fiscalización da xestión dos órganos de goberno a que se refire o artigo 33.2, e), da Lei 7/1985, de 2 de abril.1. O/a presidente/a poderá delegar as súas atribucións, agás as mencionadas no artigo 34.2 da Lei 7/1985, de 2 de abril, nos termos previstos neste artigo e nos seguintes.2. O/a presidente/a pode efectuar delegacións a prol da Xunta de Goberno, como órgano colexiado. En tal caso, os acordos adoptados por esta en relación coas materias delegadas terán o mesmo valor que as resolucións que ditar o/a presidente/a en exercicio das atribucións que non delegase, sen prexuízo da súa adopción conforme ás regras de funcionamento da Comisión.3. O/a presidente/a pode delegar o exercicio de determinadas atribucións nos membros da xunta de goberno, sen prexuízo das delegacións especiais que para cometidos específicos puider realizar a prol de calquera persoa deputada, aínda que non pertenza a aquela Comisión. As delegacións xenéricas referiranse a unha ou varias áreas ou materias determinadas, e poderán abranguer tanto a facultade de dirixir os servizos correspondentes como a de xestionalos en xeral, incluída a facultade de resolver mediante actos administrativos que afectaren a terceiros.4. Así mesmo o/a presidente/a poderá efectuar delegacións especiais en calquera persoa deputada para a dirección e xestión de asuntos determinados incluídos nas citadas áreas. Neste caso, o/a deputado/a que teña unha delegación xenérica, terá a facultade de supervisar a actuación das persoas deputadas con delegacións especiais para cometidos específicos incluídos na súa área.5. As delegacións especiais poderán ser de dous tipos: a) Relativas a un determinado servizo. Neste caso a delegación comprenderá a dirección interna e a xestión dos servizos correspondentes pero non poderá incluír a facultade de resolver mediante actos administrativos que afectaren a terceiros. b) Relativas a un proxecto ou asunto determinado. Neste caso a eficacia da delegación, que poderá conter todas as facultades delegables do/a presidente/a, incluída a de emitir actos que afecten a terceiros, limitarase ao tempo de xestión ou execución do proxecto.1. Todas as delegacións a que se refire o artigo anterior serán realizadas mediante Resolución da Presidencia que conterá o ámbito dos asuntos a que se refire a delegación, as facultades que se delegaren, así como as condicións específicas do exercicio destas, na medida en que se concreten ou aparten do réxime xeral previsto neste regulamento.2. A delegación de atribucións do/a presidente/a terá efecto desde o día seguinte ao da data da Resolución, agás que nela se dispoña outra cousa, sen prexuízo da súa preceptiva publicación no «Boletín Oficial» da provincia.3. As normas dos apartados anteriores serán aplicables a calquera modificación posterior das delegacións.4. De todas as delegacións e das súas modificacións darase conta ao pleno na primeira sesión que este realizar con posterioridade a estas. As delegacións que pode outorgar o/a presidente/a consonte ao disposto no artigo 40, parágrafo 3 deste regulamento, deberán adaptarse ás grandes áreas en que se organicen os servizos administrativos da Deputación.1. As persoas que exerceren vicepresidencias serán libremente nomeadas e cesadas polo/a presidente/a, de entre as persoas membros da xunta de goberno. Os nomeamentos e os cesamentos faranse mediante resolución da Presidencia, da que dará conta ao pleno na primeira sesión que se realizar, notificándose, ademais, persoalmente ás persoas designadas e publicaranse no «Boletín Oficial» de provincia, sen prexuízo da súa efectividade desde o día seguinte ao da sinatura da resolución pola Presidencia, se nela non se dispón outra cousa.2. A condición de vicepresidente/a pérdese, ademais de polo cesamento, pola renuncia expresa manifestada por escrito e por perda da condición de membro da xunta de goberno.1. Corresponde aos/ás vicepresidentes/as, en canto tales, substituír na totalidade das súas funcións e pola orde do seu nomeamento, ao/á presidente/a, nos casos de ausencia, enfermidade ou impedimento que imposibilite a este/a para o exercicio das súas atribucións, así como desempeñar as funcións do/a presidente/a nos supostos de vacante na Presidencia ata que tome posesión o/a novo/a presidente/a.2. Cando durante o desenvolvemento dunha sesión houbese de absterse de intervir o/a presidente/a en relación a algún punto concreto desta, conforme ao previsto no artigo 76 da Lei 7/1985, de 2 de abril, substituírao/a automaticamente na presidencia desta o/a vicepresidente/a a que corresponder. Nos supostos de substitución do/a presidente/a por razóns de ausencia ou enfermidade, o/a vicepresidente/a que asuma as súas funcións non poderá revogar as delegacións que outorgara o primeiro en virtude do disposto no artigo 40 deste regulamento. O pleno da Deputación está integrado por todas as persoas deputadas, e é presidido polo/a seu/súa presidente/a. Corresponden ao pleno, unha vez constituído conforme ao disposto na lexislación electoral, as atribucións que lle asignan o artigo 33 da Lei 7/1985, do 2 de abril, reguladora das bases do réxime local e as demais normas concordantes e complementarias.1. O Pleno da Deputación provincial pode delegar en todo, ou en parte, calquera das súas atribucións no/a presidente/a e na Xunta de Goberno, agás as enumeradas nos artigos 33.4 da Lei 7/1985, do 2 de abril e 28.2 do real decreto lexislativo 781/1986, do 18 de abril.2. O acordo plenario polo que se produza a delegación, que se adoptará por maioría simple, terá efectos desde o día seguinte ao da súa adopción, sen prexuízo da súa publicación no «Boletín Oficial» da provincia. Estas regras tamén serán de aplicación ás modificacións posteriores do devandito acordo.3. O acordo de delegación conterá o ámbito dos asuntos a que esta se refira e as facultades concretas que se delegan, así como as condicións específicas de exercicio destas na medida en que se concreten ou aparten do réxime xeral previsto neste regulamento.4. As delegacións do pleno en materia de xestión financeira poderán, así mesmo, conferirse a través das bases de execución do orzamento.1. A Xunta de Goberno intégrase polo/a presidente/a, quen a preside e polas persoas deputadas nomeadas libremente por el/a como membros desta.2. O número de persoas deputadas a que o/a presidente/a pode nomear membros da Xunta de Goberno, non poderá ser superior ao terzo do número legal de membros da Corporación. Para os efectos do cómputo non se terán en conta os decimais que resulten de dividir por tres o número total de deputados/as.3. O/a presidente pode destituír libremente, en todo momento, a calquera membro da Xunta de Goberno.4. Os nomeamentos e cesamentos serán adoptados coas formalidades prescritas no número 1 do artigo 43 deste regulamento.5. Poderán ser obxecto dunha soa resolución do/a presidente/a o nomeamento como membro da Xunta de Goberno e a delegación de atribucións a que se refire o artigo 40 deste Regulamento.1. É atribución propia e indelegable da Xunta de Goberno a asistencia permanente ao/á presidente/a no exercicio das súas atribucións. Para tal fin, a Xunta de Goberno será informada de todas as decisións do/a presidente/a. Esta información terá carácter previo á adopción da decisión, sempre que a importancia así o requira.2. Así mesmo a Xunta de Goberno exercerá as atribucións que lle delegaren, en virtude do disposto nos artigos 40 e 48, o/a presidente/a ou o Pleno, e tamén aquelas atribucións que expresamente lle asignaren as leis.3. O réxime das delegacións do/a presidente/a e do pleno na Xunta de Goberno, rexerase polo disposto nos artigos 40, 41 e 48 deste regulamento. As sesións do pleno poden ser de tres tipos: a) Ordinarias. b) Extraordinarias. c) Extraordinarias de carácter urxente.1. Son sesións ordinarias as de periodicidade preestablecida. Esta periodicidade será fixada por acordo do propio Pleno adoptado en sesión extraordinaria, que haberá de convocar o/a presidente/a dentro dos trinta días seguintes ao da sesión constitutiva da Corporación e non poderá exceder do límite mensual ao que se refire o artigo 46.2 a) da Lei 7/1985, do 2 de abril.2. Son sesións extraordinarias as convocadas polo/a presidente/a con tal carácter, por iniciativa propia ou á solicitude da cuarta parte, polo menos, do número legal de membros da Corporación, sen que ningún/unha deputado/a poida solicitar máis de tres anualmente. Tal solicitude haberá de facerse por escrito en que se razoe o asunto ou asuntos que a motiven, asinado persoalmente por todas as persoas que a subscriben. Non poderá incorporarse o asunto á orde do día dun Pleno ordinario ou doutro extraordinario con máis asuntos se non o autorizan expresamente as persoas solicitantes da convocatoria.3. A convocatoria da sesión extraordinaria a instancia de membros da Corporación deberá efectuarse dentro dos catro días seguintes á petición e non poderá retardarse a súa realización por máis de quince días hábiles desde que o escrito tiver entrada no Rexistro Xeral.4. Se o/a presidente/a non convocase o Pleno extraordinario solicitado polo número de deputados/as indicado dentro do prazo sinalado, quedará automaticamente convocado para o décimo día hábil seguinte ao da finalización deste prazo, ás doce horas, o que será notificado polo/a secretario/a da Corporación a todas as persoas membros desta ao día seguinte da finalización do prazo citado anteriormente. En ausencia do/a presidente/a ou de quen legalmente deba substituílo/a, o Pleno quedará validamente constituído sempre que concorra polo menos un terzo do número legal de membros, e neste caso será presidido pola persoa membro da Corporación de maior idade entre as persoas presentes. Son sesións extraordinarias urxentes as convocadas polo/a presidente/a cando a urxencia do asunto ou asuntos a tratar non permite convocar a sesión extraordinaria coa antelación mínima de dous días hábiles esixida pola Lei 7/1985, do 2 de abril. Neste caso debe incluírse como primeiro punto da orde do día o pronunciamento do Pleno sobre a urxencia. Se esta non resulta apreciada polo Pleno, levantarase acto seguido a sesión.1. Corresponde ao/á presidente/a convocar todas as sesións do Pleno. A convocatoria das sesións extraordinarias haberá de ser motivada.2. Á convocatoria das sesións acompañarase a orde do día comprensiva dos asuntos a tratar co suficiente detalle, e os borradores de actas de sesións anteriores que deban ser aprobados na sesión.3. A convocatoria, orde do día e borradores de actas deberán ser notificados ás persoas deputadas na dirección que elas sinalaren e, en todo caso, na dirección electrónica que determinaren.4. Entre a convocatoria e a realización da sesión non poderán transcorrer menos de dous días hábiles, agás no caso das sesións extraordinarias urxentes.1. A convocatoria para unha sesión, ordinaria ou extraordinaria, dará lugar á apertura do correspondente expediente, en que deberá constar: a) Relación de expedientes conclusos que a Secretaría prepare e poña á disposición da Presidencia. b) A fixación da orde do día pola Presidencia. c) As copias das notificacións cursadas a membros da Corporación. d) Copia do anuncio no taboleiro de edictos da Deputación e, no seu caso, prensa local. e) Minuta da acta. f) Copias dos oficios de remisión dos acordos adoptados ás Administracións do Estado e Comunidade Autónoma. g) Publicación dos acordos no taboleiro de edictos.2. Sendo preceptiva a notificación a membros das Corporacións Locais das correspondentes ordes do día, na Secretaría Xeral deberá quedar debidamente acreditado o cumprimento deste requisito.1. A orde do día das sesións será fixada pola Presidencia que, para tal efecto poderá demandar a asistencia do/a secretario/a. Así mesmo, poderá demandar a asistencia das persoas membros da Xunta de Goberno, e consultar, se o estimar oportuno, a Xunta de Portavoces.2. Na orde do día das sesións ordinarias deberá diferenciarse con clareza a parte resolutiva do Pleno, na que só poderán incluírse os asuntos que previamente foren ditaminados pola comisión informativa que corresponder, e a parte de control en que queda garantida a participación de todos os grupos na formulación de mocións, rogos e preguntas.3. O/a presidente/a incluirá na orde do día das sesións ordinarias as mocións presentadas polos grupos ou polos membros da Corporación ata o día anterior ao da convocatoria da sesión. Tamén incluirá sempre nas sesións ordinarias o punto de rogos e preguntas.4. O/a presidente/a, por razóns de urxencia debidamente motivada, poderá incluír na orde do día, a iniciativa propia ou a proposta dalgunha das persoas portavoces ou membros non adscritos, asuntos que non fosen previamente informados pola respectiva Comisión Informativa, mais neste suposto non poderá adoptarse acordo algún sobre estes asuntos sen que o pleno ratifique a súa inclusión na orde do día. Serán nulos os acordos adoptados en sesións extraordinarias sobre asuntos non comprendidos na súa convocatoria, así como os que se adopten en sesións ordinarias sobre materias non incluídas na respectiva orde do día, agás especial e previa declaración de urxencia feita polo órgano correspondente, co voto favorable da maioría prevista no artigo 47.2 da Lei 7/1985, do 2 de abril. Toda a documentación dos asuntos incluídos na orde do día que debe servir de base ao debate e, no seu caso, votación, deberá estar a disposición dos membros da Corporación desde o mesmo día da convocatoria na Secretaría desta. Calquera membro da Corporación poderá, en consecuencia, examinala e mesmo obter copias de documentos concretos que a integre, mais os orixinais non poderán saír do lugar no que se atopen postos de manifesto. En todo caso, a Deputación da Coruña implantará os medios técnicos e electrónicos para que a documentación íntegra dos asuntos incluídos na orde do día sexan postas a disposición das/os deputadas/os por medios electrónicos. As/os deputadas/os serán responsables do uso, coidado, custodia e intransferibilidade a terceiros dos dispositivos electrónicos, tarxetas, claves, contrasinais, e calquera outro dispositivo ou método técnico que autentique a súa personalidade nos sistemas de asistencia telemática que se implanten. O horario para exame dos expedientes será o correspondente ao normal de oficinas. Excepcionalmente, cando o número ou a importancia dos asuntos así o requirir, poderá ser ampliado pola Presidencia mediante resolución motivada que deberá ser posta en coñecemento dos/as deputados/as e da Secretaría Xeral.1. O Pleno realizará as súas sesións no pazo provincial ou sede da Corporación de que se tratar, agás nos supostos de forza maior en que, a través da convocatoria ou dunha resolución do/a presidente/a ditada previamente e notificada a todas as persoas membros da Corporación, poderá habilitarse outro edificio ou local para tal efecto. En todo caso, farase constar en acta esta circunstancia.2. En lugar preferente do salón de sesións estará colocada a efixie da S. M. El-Rei.1. As convocatorias de sesións, ordes do día, mocións, votos particulares, propostas de acordo, ditames das comisións informativas, actas, notificacións, recursos, escrituras públicas, comparecencias xudiciais e todos os actos de carácter público ou administrativo que se realizaren por escrito en nome da Deputación redactaranse en lingua galega e poderán facerse, ademais, en lingua española.2. Nos debates poderán utilizarse, indistintamente, a lingua galega ou a española. Toda sesión, sexa ordinaria ou extraordinaria, haberá de respectar o principio de unidade de acto e procurarase que remate no mesmo día do seu comezo. Se este rematase sen que se debatesen e resolvesen todos os asuntos incluídos na orde do día, o/a presidente poderá dar por rematada a sesión. Neste caso os asuntos non debatidos haberán de incluírse na orde do día da seguinte sesión. Durante o transcurso da sesión o/a presidente/a poderá acordar interrupcións ao seu prudente arbitrio, para permitir as deliberacións dos grupos por separado sobre a cuestión debatida, ou para descanso nos debates.1. Serán públicas as sesións do pleno. Non obstante, poderá ser secreto o debate e a votación daqueles asuntos que puideren afectar ao dereito fundamental da cidadanía a que se refire o artigo 18.1 da Constitución española, cando así se acordar por maioría absoluta.2. As sesións do Pleno transmitiranse en tempo real na web da Deputación, gravaranse en vídeo que se custodiará na Secretaría Xeral. Tras a súa finalización, as sesións gravadas publicaranse na web da Deputación. O/a presidente/a poderá, oída a Xunta de Portavoces, decidir a instalación de sistemas megafónicos ou circuítos pechados de televisión para ampliar a difusión auditiva ou visual do desenvolvemento das sesións. Na medida en que o marco normativo aplicable o permita, porase en funcionamento un sistema de asistencia virtual e voto telemático das persoas deputadas, utilizando tecnoloxías seguras de información e comunicación, nos casos de maternidade, paternidade ou enfermidade grave.3. O público asistente ás sesións non poderá intervir nestas, nin tampouco poderán permitirse manifestacións de agrado ou desagrado, e o/a presidente/a pode proceder, nos casos extremos, á expulsión da persoa asistente que por calquera causa impida o normal desenvolvemento da sesión. As persoas membros da Corporación tomarán asento no salón de sesións unidas ao seu grupo. A orde de colocación dos grupos determinarase pola Presidencia, escoitadas as persoas portavoces, tendo preferencia o grupo formado polos membros da lista que obtivese maior número de votos. En calquera caso, a colocación dos membros corporativos tenderá a facilitar a emisión e reconto dos votos. Unha vez establecida a distribución dos asentos de cada grupo, só se modificará, oída a Xunta de Portavoces, no suposto de que algunha persoa deputada deixe de pertencer ao grupo político da súa procedencia e adquira a condición de non adscrita.1. Para a válida constitución do Pleno requírese a asistencia dun terzo do número legal de membros da Corporación, que nunca poderá ser inferior a tres. Este quórum deberá manterse durante toda a sesión. En todo caso requírese a asistencia do/a presidente/a e do/a secretario/a da Corporación ou de quen legalmente os/as substitúan.2. Se en primeira convocatoria non existise o quórum necesario segundo o disposto no número anterior, entenderase convocada a sesión automaticamente a esta hora, dous días despois. Se tampouco entón se alcanzase o quórum necesario, a Presidencia deixará sen efecto a convocatoria adiando o estudo dos asuntos incluídos na orde do día para a primeira sesión que se realice con posterioridade, sexa ordinaria ou extraordinaria. As sesións comezarán preguntando o/a presidente/a se algún membro da Corporación ten que formular algunha observación á acta da sesión anterior que se distribuíse coa convocatoria. Se as houbese debateranse e decidirán as rectificacións que procederen. En ningún caso poderá modificarse o fondo dos acordos adoptados e só caberá rectificar os meros erros materiais ou de feito. Ao revisar, en cada acta, a aprobación da anterior consignaranse as observacións e rectificacións practicadas.2. Todos os asuntos se debaterán e votarán pola orde en que estivesen relacionados na orde do día.3. Non obstante o disposto no número anterior, o/a presidente/a pode alterar a orde dos temas, ou retirar un asunto cando a súa aprobación esixir unha maioría especial e esta non puider obterse no momento previsto inicialmente na orde do día.4. Nas sesións ordinarias, concluído o exame das mocións incluídas na orde do día, se as houbese, e en todo caso antes de pasar á quenda de rogos e preguntas, o/a presidente/a preguntará se algún grupo político ou membro non adscrito desexa someter á consideración do pleno por razóns de urxencia, algún asunto non comprendido na orde do día que acompañaba á convocatoria e que non teña cabida no punto de rogos e preguntas. Se así fose, a persoa portavoz do grupo propoñente ou, no seu caso, a persoa membro non adscrito xustificará a urxencia da moción e o pleno votará, acto seguido, sobre a procedencia do seu debate. Se o resultado da votación for positivo seguirase o procedemento previsto no artigo 67 e seguintes deste regulamento. O disposto neste apartado non será de aplicación, en ningún caso, ás mocións de censura, cuxa tramitación, debate e votación se rexerán polo establecido no artigo 81 deste regulamento.1. Calquera persoa deputada poderá pedir, durante o debate, a retirada dalgún expediente incluído na orde do día, para o efecto de se incorporaren a este documentos ou informes, e tamén que o expediente quede sobre a mesa, adiándose a súa discusión para a seguinte sesión. En ambos os casos, a petición será votada, tras rematar o debate e antes de proceder á votación sobre o fondo do asunto. Se a maioría simple votase a prol da petición non haberá lugar a votar a proposta de acordo.2. No suposto de que se trate de asuntos non incluídos na orde do día que requiran informe preceptivo da Secretaría ou da Intervención, se non puidesen emitilo no acto, deberán solicitar do/a presidente/a que se adíe o seu estudo e quedarán sobre a mesa ata a próxima sesión. Cando esa petición non fose atendida, o/a secretario/a farao constar expresamente na acta. Sempre que o solicitar un membro da Corporación, a consideración de cada punto incluído na orde do día comezará coa lectura, íntegra ou en extracto, polo/a secretario/a, do ditame formulado pola Comisión Informativa correspondente, da parte resolutiva das mocións ou, se se trata dun asunto urxente, non ditaminado por Comisión Informativa, da proposición que se somete ao Pleno. Tamén a solicitude de calquera grupo ou dunha persoa membro non adscrito deberá darse lectura íntegra a aquelas partes do expediente ou do informe ou ditame da Comisión que se considerar conveniente para mellor comprensión. Se ninguén solicitase a palabra tras a lectura, o asunto someterase directamente a votación.1. Se se promove debate, as intervencións serán ordenadas pola Presidencia conforme ás seguintes regras: a) Soamente poderá facerse uso da palabra previa autorización do/a presidente/a. As persoas oradoras dirixiranse sempre ao/á presidente/a. b) As quendas xerais de intervención dos grupos políticos provinciais serán iniciadas en orde inversa á súa importancia numérica e, no caso de empate, polo que teña menor número de votos populares. Se houbese deputados/as non adscritos/as, iniciaranse coa súa intervención. c) O debate iniciarase cunha exposición e xustificación da proposta, a cargo dalgún membro da Comisión Informativa que a ditaminou ou, nos demais casos, dalgún dos membros da Corporación que subscriban a proposición ou moción, en nome propio ou do colectivo ou órgano propoñente desta. d) A continuación, os diversos grupos e membros non adscritos consumirán unha primeira quenda. O/a presidente/a velará para que todas as intervencións teñan unha duración igual. e) Quen se considere aludido por unha intervención poderá solicitar da Presidencia que se conceda unha quenda por alusións, que será breve e concisa. f) Se o solicitase algún grupo ou membro non adscrito, procederase a unha segunda quenda. Consumida esta, o/a presidente/a pode dar por terminada a discusión que se pechará cunha intervención do relator en que brevemente ratificará ou modificará a súa proposta. g) Non se admitirán outras interrupcións que as do/a presidente/a para chamar á orde ou á cuestión debatida.2. Os membros da Corporación poderán, en calquera momento do debate, pedir a palabra para presentar unha cuestión de orde, invocando para o efecto a norma a aplicación da cal reclama. O/a presidente/a resolverá o que proceda, sen que por este motivo se emprenda ningún debate.3. O/a secretario/a e o/a interventor/a poderán intervir cando llelo requira o/a presidente/a por razóns de asesoramento técnico ou aclaración de conceptos. Cando estes/as funcionarios/as entendan que no debate se presentou algunha cuestión sobre a que poida dubidarse sobre a legalidade ou repercusións orzamentarias do punto debatido poderán solicitar ao/á presidente/a o uso da palabra para asesorar a Corporación.1. O/a presidente/a poderá chamar á orde a calquera membro da Corporación que: a) Profira palabras ou verta conceptos ofensivos ao decoro da Corporación ou dos seus membros, das institucións públicas ou de calquera outra persoa ou entidade. b) Produza interrupcións ou, de calquera outra forma, altere a orde das sesións. c) Pretenda facer uso da palabra sen que lle fose concedida ou unha vez que lle fose retirada.2. Tras tres chamadas á orde na mesma sesión, con advertencia na segunda das consecuencias dunha terceira chamada, o/a presidente/a poderá ordenarlle que abandone o local en que se estea desenvolvendo a reunión, adoptando as medidas que considere oportunas para facer efectiva a expulsión. Nos supostos en que, de conformidade co establecido no artigo 76 da Lei 7/1985, algunha persoa membro da Corporación deba absterse de participar na deliberación e votación, deberá abandonar o salón mentres se discuta e vote o asunto, agás cando se trate de debater a súa actuación como corporativo, pois neste caso terá dereito a permanecer e defenderse. Para os efectos do desenvolvemento das sesións e para definir o carácter das intervencións dos membros da Corporación, utilizarase a seguinte terminoloxía: 1. Ditame, é a proposta sometida ao pleno tras o estudo do expediente pola Comisión Informativa. Contén unha parte expositiva e un acordo a adoptar.2. Proposición, é a proposta que se somete ao pleno relativa a un asunto incluído na orde do día, que acompaña á convocatoria, en virtude do disposto no artigo 56.4 deste regulamento. Conterá unha parte expositiva ou xustificación e un acordo, así mesmo, a adoptar. Non procederá entrar a debater nin votar unha proposición sen que previamente fose ratificada, de acordo co disposto no referido artigo 56.4, a inclusión do asunto na orde do día.3. Moción, é a proposta que por iniciativa propia fan, individual ou colectivamente, as persoas deputadas ou os grupos e que se somete directamente ao coñecemento e consideración do pleno. Formularase por escrito e conterá unha parte expositiva ou xustificación e un acordo, así mesmo, a adoptar. Cada grupo político poderá presentar un máximo de dúas mocións por sesión plenaria. As mocións incluídas na orde do día conforme ao disposto no artigo 56.3 deste regulamento serán debatidas e votadas da mesma forma que os ditames. Se o obxecto da moción implica a tramitación e resolución dun expediente sen instrución previa, o acordo de aprobación polo pleno equivalerá ao acordo de iniciación de oficio dun expediente que, tras a súa instrución, se someterá á Comisión Informativa correspondente para que traslade o seu ditame á Corporación. Se non fose aprobada polo Pleno entenderase concluída a tramitación da moción. Por outra banda, se o obxecto da moción non implica a resolución dun expediente por tratarse dunha declaración de ideas ou dunha posición de contido simplemente político, da comunicación a outras administracións ou particulares de posicións ou puntos de vista da Corporación ou outras decisións de natureza análoga, o acordo que tome o Pleno porá fin á tramitación da moción. Estas mocións serán obxecto de emendas sempre e cando o grupo promotor das mocións acepte a súa inclusión; do contrario, o grupo emendante deberá presentar as súas emendas como acordo independente. As emendas ás moción presentaranse por escrito cunha antelación mínima de 24 horas a respecto da data de inicio da sesión plenaria. No caso das mocións non incluídas na orde do día e que conten con declaración de urxencia, as emendas poderán presentarse oralmente durante a mesma sesión en que se debatan. As mocións non incluídas na orde do día, presentadas por escrito por calquera deputado ou grupo nunha sesión ordinaria, requirirán a previa declaración de urxencia polo pleno, acordada pola maioría absoluta do número legal de membros da Corporación. Declarada a urxencia, seguirase o procedemento e efectos sinalados no apartado anterior. O acordo desestimatorio da urxencia porá fin á tramitación da moción, agás que esta reúna os requisitos sinalados no artigo 56.3 deste Regulamento, pois nese caso incluirase a moción na orde do día da seguinte sesión ordinaria.4. Declaracións da Xunta de Portavoces ou “declaración institucional”: son exposicións escritas de carácter xeral ou particular sobre un asunto de interese provincial, adoptadas pola Xunta de Portavoces a proposta dun grupo. No caso de que sexan aprobadas por unanimidade dos seus membros e conten, no seu caso, coa aprobación dos membros non adscritos, poderán trasladarse ao pleno da Deputación para que sexan lidas na primeira sesión que se realice. Non poderán ser obxecto de intervencións nin de votación polos membros da Corporación.5. Voto particular, é a proposta de modificación dun ditame formulada por un membro que forma parte da Comisión Informativa. Deberá acompañar ao ditame desde o día seguinte á súa aprobación pola Comisión.6. Emenda, é a proposta de modificación dun ditame ou proposición presentada por calquera membro, mediante escrito presentado ao presidente antes de iniciarse a deliberación do asunto.7. Rogo, é a formulación dunha proposta de actuación dirixida a algún dos órganos de goberno provincial. Os rogos formulados no seno do pleno poderán ser debatidos, pero en ningún caso sometidos a votación. Poden presentar rogos todos os membros da Corporación, ou os grupos a través das persoas portavoces. Os rogos poderán ser efectuados oralmente ou por escrito e serán debatidos xeralmente na sesión seguinte, sen prexuízo de que poidan selo na mesma sesión que se formularen se o/a presidente/a o estimar conveniente.8. Pregunta, é calquera cuestión presentada aos órganos de goberno no seo do pleno. Poden presentar preguntas todas as persoas membros da Corporación, ou os grupos provinciais a través das persoas portavoces. As preguntas presentadas oralmente no transcurso dunha sesión serán xeralmente contestadas pola persoa destinataria na sesión seguinte, sen prexuízo de que a persoa preguntada queira darlle resposta inmediata. As preguntas formuladas por escrito serán contestadas pola persoa destinataria na sesión seguinte, sen prexuízo de que a persoa preguntada queira darlle resposta inmediata. As preguntas formuladas por escrito con vinte e catro horas de antelación, serán contestadas ordinariamente na sesión ou, por causas debidamente motivadas, na seguinte.1. Finalizado o debate dun asunto, procederase á súa votación.2. Antes de comezar a votación o/a presidente/a presentará clara e concisamente os termos desta e a forma de emitir o voto.3. Unha vez iniciada a votación non pode interromperse por ningún motivo. Durante o desenvolvemento da votación o/a presidente/a non concederá o uso da palabra e ningún membro corporativo poderá entrar no salón ou abandonalo. Se unha votación resulta dubidosa en canto ao seu resultado, a Presidencia faraa repetir de inmediato a través do procedemento que estime máis oportuno.4. Rematada a votación ordinaria, o/a presidente/a declarará o acordado.5. Inmediatamente de concluír a votación nominal, o/a secretario/a computará os sufraxios emitidos e anunciará en voz alta o seu resultado, en vista do cal o/a presidente/a proclamará o acordo adoptado.1. O Pleno da Corporación adopta os seus acordos, como regra xeral, por maioría simple das persoas membros presentes. Existe maioría simple cando os votos afirmativos son máis que os negativos.2. Entenderase por maioría absoluta cando os votos afirmativos son máis da metade do número legal de membros da Corporación.3. O voto dos/as deputados/as é persoal e indelegable.1. O voto pode emitirse en sentido afirmativo ou negativo, e os membros da Corporación poden absterse de votar. Para os efectos da votación correspondente considerarase que se absteñen as persoas membros da Corporación que se ausentasen do salón de sesións unha vez iniciada a deliberación dun asunto e non estivesen presentes no momento da votación. No suposto de que se reintegrasen ao salón de sesións antes da votación poderán, desde logo, tomar parte nesta.2. No caso de votacións con resultado de empate efectuarase unha nova votación, e se persistise o empate, decidirá o voto de calidade do/a presidente/a. As votacións poden ser ordinarias, nominais e secretas. A votación ordinaria poderá realizarse, por decisión da Presidencia, nunha das seguintes formas: 1º. Por procedemento electrónico que acredite o sentido do voto de cada persoa deputada e os resultados totais da votación.2º Manifestándose por signos convencionais de asentimento, disentimento ou abstención Son nominais aquelas votacións que se realizan mediante chamamento por orde alfabética de apelidos e sempre en último lugar o/a presidente/a e en que cada persoa membro da Corporación, ao ser chamada, responde en voz alta «si», «non» ou «abstéñome». Son secretas as que se realizan por papeleta que cada membro da Corporación vaia depositando nunha urna ou bolsa.1. O sistema normal de votación será a votación ordinaria.2. A votación nominal requirirá a solicitude dun grupo provincial aprobada polo Pleno por unha maioría simple en votación ordinaria.3. A votación secreta soamente poderá utilizarse para elección ou destitución de persoas. Proclamado o acordo, os grupos que non interviñesen no debate ou que tras este modificasen o sentido do seu voto, poderán solicitar do/a presidente/a unha quenda de explicación de voto.1. O control e fiscalización polo Pleno da actuación dos demais órganos de goberno exercerase a través dos seguintes medios: a) Requirimento de presenza e información de membros corporativos que teñan delegación. b) Debate sobre a actuación da Xunta de Goberno. c) Moción de censura ao/á presidente/a. d) Cuestión de confianza presentada polo/a presidente/a nos supostos e polo procedemento sinalados na lexislación electoral xeral.1. Calquera membro da Corporación que por delegación do/a presidente/a teña a responsabilidade dunha área de xestión, estará obrigado a comparecer perante o pleno, cando este así o acordar, ao obxecto de responder ás preguntas que se lle formularen sobre a súa actuación.2. Acordada polo Pleno a comparecencia mencionada no apartado anterior, o/a presidente/a incluirá o asunto na orde do día da próxima sesión ordinaria ou extraordinaria que realice a Corporación, notificando á persoa interesada o acordo adoptado e a data en que terá lugar a sesión en que deberá comparecer. Entre esta notificación e a realización da sesión deberán transcorrer, polo menos, tres días.3. Non obstante o anterior, os cargos a que se refire o apartado 1 deste artigo poderán aceptar comparecer, se o consideran oportuno, na mesma sesión ordinaria en que se inclúe a solicitude de comparecencia.4. No desenvolvemento da comparecencia seguirase a orde das intervencións establecidas no artigo 68 deste regulamento, intervindo a persoa informante para dar resposta ás preguntas que lle formulen os diversos grupos políticos da Corporación. En ningún caso, desta comparecencia poderá derivar a adopción de acordos sen cumprirse os requisitos establecidos no artigo 57 deste regulamento.1. O Pleno, tras a proposta do/a presidente/a ou mediante solicitude da cuarta parte, ao menos, do número legal de membros corporativos, poderá acordar a realización de sesión extraordinaria con obxecto de someter a debate a xestión da Xunta de Goberno.2. O desenvolvemento da sesión a que fai referencia o apartado anterior suxeitarase ao establecido con carácter xeral, intervindo en primeiro lugar a persoa autora da proposta para explicar o significado desta. Contestará unha persoa membro da Xunta de Goberno designada por esta e, despois de sendas quendas de réplica, poderán intervir os demais grupos políticos da Corporación para formular preguntas á Xunta de Goberno, que serán contestadas por unha persoa membro desta.3. Como consecuencia do debate poderá presentarse unha moción con obxecto de que o pleno manifeste a súa posición sobre a xestión da Xunta de Goberno. Se o Pleno admite debater a moción, esta incluirase na orde do día na seguinte sesión plenaria, ordinaria ou extraordinaria. As mocións de censura ao/á presidente/a e as cuestións de confianza presentadas ao Pleno polo/a presidente/a axeitaranse ao disposto na lexislación electoral xeral.1. De cada sesión o/a secretario/a redactará a correspondente acta en que haberá de constar: a) Lugar da reunión, con expresión do nome da provincia, municipio e local en que se realiza. b) Día, mes e ano. c) Hora en que comeza. d) Nome e apelidos do/a presidente/a, das persoas membros da Corporación presentes, das ausentes que se escusaron e das que falten sen escusa. e) Carácter ordinario ou extraordinario da sesión, e se se desenvolve en primeira ou en segunda convocatoria. f) Asistencia do/a secretario/a, ou de quen legalmente o/a substitúa, e presenza do/a funcionario/a responsable da Intervención, cando concorra. g) Asuntos que examinen, opinións sintetizadas dos grupos ou membros da Corporación que intervirán nas deliberacións e incidencias destas. h) Votacións que se verifiquen e no caso das nominais o sentido en que cada membro emita o seu voto. Nas votacións ordinarias farase constar o número de votos afirmativos, dos negativos e das abstencións. Farase constar nominalmente o sentido do voto cando así o solicitaren as persoas interesadas. i) Parte dispositiva dos acordos que se adoptaren. j) Hora en que o/a presidente/a dea por finalizada a sesión.2. De non realizarse a sesión por falta de asistentes, ou outro motivo, o/a secretario/a suplirá a acta cunha dilixencia autorizada coa súa sinatura, en que consigne a causa e nomes das persoas concorrentes e das que escusasen a súa asistencia.1. Será aplicable á redacción das actas o disposto no artigo 60 en canto á utilización das linguas.2. A acta será aprobada en versión galega, sen prexuízo de que o/a secretario/a certifique tamén sobre a versión en español, segundo resulte da tradución do orixinal en galego.3. A acta, unha vez aprobada polo Pleno, transcribirase no Libro de Actas autorizándoa coas sinaturas do/a presidente/a e do/a secretario/a. As actas constarán en soporte electrónico, substituíndo no seu caso o soporte papel en canto a normativa vixente o permita, sen prexuízo da conservación de arquivo audiovideo da sesión. Nese suposto manterase o libro de actas en soporte electrónico.1. A Xunta de Goberno realizará a sesión constitutiva, a convocatoria do/a presidente/a, dentro dos dez días seguintes a aquel en que este/a designase as persoas membros que a integran.2. En defecto de previsión expresa, a Xunta de Goberno realizará sesión ordinaria cada quince días como mínimo.3. Corresponde á Presidencia fixar, mediante Resolución, o día e hora en que deba ter lugar a sesión ordinaria.4. As sesións extraordinarias e as urxentes terán lugar cando, con tal carácter, sexan convocadas polo/a presidente/a.5. O/a presidente/a poderá, en calquera momento, reunir a Xunta de Goberno cando estime necesario coñecer o seu parecer ou pedir a súa asistencia con anterioridade a ditar resolucións en exercicio das atribucións que lle correspondan.6. As sesións desenvolveranse no pazo provincial ou edificio que sexa sede da entidade, agás nos supostos de forza maior.1. As sesións da Xunta de Goberno axeitaranse ao establecido para o Pleno nos artigos anteriores coas modificacións seguintes: a) Entre a convocatoria e a realización da sesión non poderán transcorrer menos de vinte e catro horas, agás no caso das sesións extraordinarias e urxentes en que, antes de entrar a coñecer os asuntos incluídos na Orde do día, deberá ser declarada a urxencia por acordo favorable da maioría das persoas membros. b) As sesións da Xunta de Goberno non serán públicas, sen prexuízo da publicidade e comunicación ás Administracións estatal e autonómica dos acordos adoptados. Ademais, no prazo de dez días deberá enviarse a todas as persoas membros da Corporación copia da acta. c) Para a válida constitución da Xunta de Goberno requírese a asistencia dun terzo das persoas que a compoñen. Se non existise quórum, constituirase en segunda convocatoria, unha hora despois da sinalada para a primeira. d) O/a presidente/a dirixe e ordena ao seu prudente arbitrio os debates no seo da comisión. e) Nos casos en que a Xunta de Goberno exerza competencias delegadas polo Pleno, será preceptivo o previo informe da comisión informativa correspondente. f) As actas das sesións da Xunta de Goberno transcribiranse en libro distinto do das sesións do pleno.2. A Xunta de Goberno nas súas reunións deliberantes non poderá adoptar ningún acordo, formalizándose o resultado das deliberacións, no seu caso, en forma de ditames, nos termos do artigo 71.1 deste regulamento.3. Tanto nas sesións como nas reunións da Xunta de Goberno, o/a presidente/a poderá requirir a presenza de membros da Corporación non pertencentes á Xunta de Goberno, ou de persoal ao servizo da entidade, ao obxecto de informar no relativo ao ámbito das súas actividades.4. Cando a Xunta de Goberno exerza competencias delegadas polo pleno ou que lle fosen asignadas polas leis, adoptará os seus acordos mediante votación formal, segundo as normas establecidas no presente regulamento.1. A delegación de atribucións requirirá, para ser eficaz, a súa aceptación por parte da persoa delegada. A delegación entenderase aceptada tacitamente se no prazo de tres días hábiles contados desde a notificación do acordo á persoa membro ou órgano destinatario da delegación non fai manifestación expresa perante o órgano delegante de que non acepta a delegación.2. As delegacións do pleno no/a presidente/a ou na Xunta de Goberno e as do/a presidente/a nesta última, como órgano colexiado, non ficarán revogadas polo simple feito de se producir un cambio na titularidade da Presidencia ou na composición concreta da Xunta de Goberno.3. A revogación ou modificación das delegacións haberá de adoptarse coas mesmas formalidades que as esixidas para o seu outorgamento. Se non se dispón outra cousa, o órgano delegante conservará as seguintes facultades en relación coa competencia delegada: a) A de recibir información detallada da xestión da competencia delegada e dos actos ou disposicións emanados en virtude da delegación. b) A de ser informado previamente á adopción de decisións de transcendencia. c) Os actos ditados polo órgano delegado no exercicio das atribucións delegadas enténdense ditados polo órgano delegante, correspondendo, en consecuencia, a este a resolución dos recursos de reposición que puideren interpoñerse, agás que na Resolución ou acordo de delegación expresamente se confira a resolución dos recursos de reposición contra os actos ditados polo órgano delegado. O órgano delegante poderá revogar en calquera momento a competencia delegada conforme á lexislación vixente sobre procedemento administrativo común. No caso de revogar a delegación, o órgano que teña a competencia orixinaria, poderá revisar as resolucións tomadas polo órgano ou autoridade delegada nos mesmos casos e condicións establecidas para a revisión de oficio dos actos administrativos. Ningún órgano poderá delegar nun terceiro as atribucións ou potestades recibidas por delegación doutro órgano. A delegación de atribucións entenderase que é por tempo indefinido, agás que a resolución ou acordo da delegación dispuxer outra cousa, ou a temporalidade desta se derivar da propia natureza da delegación. Son órganos complementarios da Deputación Provincial: a) Os/as deputados/as delegados/as. b) As Comisións informativas. c) A Comisión Especial de Contas. d) Os Consellos Sectoriais. e) Os órganos desconcentrados e descentralizados para a xestión de servizos.1. Os/as deputados/as-delegados/as son aqueles/as deputados/as que teñen algunhas das delegacións de atribucións da Presidencia, previstas nos números 3,4 e 5 do artigo 40 deste Regulamento.2. Pérdese a condición de deputado/a-delegado/a: a) Por renuncia expresa, que haberá de ser formalizada por escrito perante a Presidencia. b) Por revogación da delegación, adoptada polo/a presidente/a coas mesmas formalidades previstas para outorgala.1. As persoas deputadas-delegadas terán as atribucións que se especifiquen na respectiva Resolución de delegación, e exerceranas de acordo co que nel se prevexa, en función dos distintos tipos incluídos no artigo 40 deste regulamento e no marco das regras que alí se establecen.2. Se a resolución ou acordo de delegación se refire xenericamente a unha materia ou sector de actividade sen especificación de potestades, entenderase que comprende todas aquelas facultades, dereitos e deberes referidos á materia delegada que corresponden ao órgano que ten asignadas orixinariamente as atribucións coa soa excepción das que segundo a Lei 7/1985, do 2 de abril, non sexan delegables.3. No non previsto na presente Sección serán de aplicación as normas xerais establecidas nos artigos 86 a 90 deste regulamento.1. As comisións informativas, integradas exclusivamente por membros da Corporación, son órganos sen atribucións resolutorias que teñen por función o estudo, informe ou consulta dos asuntos que teñan que ser sometidos á decisión do pleno e da Xunta de Goberno cando esta actúe con competencias delegadas polo pleno, agás cando teñan que adoptarse acordos declarados urxentes.2. Igualmente informarán aqueles asuntos da competencia propia da Xunta de Goberno, e da Presidencia, que foren sometidos ao seu coñecemento por expresa decisión daquelas.1. As comisións informativas poden ser permanentes e especiais.2. Son comisións informativas permanentes as que se constitúen con carácter xeral, distribuíndo entre elas as materias que teñan que someterse ao pleno. O seu número e denominación iniciais, así como calquera variación destas durante o mandato corporativo, decidirase mediante acordo adoptado polo Pleno tras a proposta da Presidencia, procurando, no posible, a súa correspondencia co número e denominación das grandes áreas en que se estruturan os servizos corporativos.3. Son comisións informativas especiais as que o Pleno acorde constituír para un asunto concreto, en consideración ás súas características especiais de calquera tipo. Estas comisións extínguense automaticamente unha vez que ditaminen ou informen sobre o asunto que constitúe o seu obxecto, agás que o acordo plenario que as creou dispoña outra cousa. No acordo de creación das comisións informativas determinarase a súa composición concreta, tendo en conta as seguintes regras: a) O/a presidente/a da Corporación é o/a presidente/a nato/a de todas elas; porén, a Presidencia efectiva poderá delegala en calquera membro da Corporación, designando, ademais, unha persoa suplente. b) Cada comisión estará integrada de forma que a súa composición se axeite á proporcionalidade existente entre os distintos grupos políticos representados na Corporación, sen mingua dos dereitos das persoas membros non adscritos. c) A adscrición concreta a cada comisión das persoas membros da Corporación que deban formar parte desta en representación de cada grupo, realizarase mediante escrito da persoa portavoz deste dirixido á Presidencia, do que se dará conta ao pleno. Poderá designarse, de igual forma, unha persoa suplente por cada titular.1. Os ditames das comisións informativas teñen carácter preceptivo e non vinculante.2. En supostos de urxencia, o Pleno ou a Xunta de Goberno, poderá adoptar acordos sobre asuntos non ditaminados pola correspondente comisión informativa, mais, nestes casos, do acordo adoptado deberá darse conta á Comisión Informativa na primeira sesión que se realice. Á proposta de calquera das persoas membros da comisión informativa, o asunto deberá ser incluído na orde do día do seguinte pleno con obxecto de que este delibere sobre a urxencia acordada, en exercicio das súas atribucións de control e fiscalización.1. A Comisión Especial de Contas é de existencia preceptiva, segundo dispón o artigo 116 da Lei 7/1985, do 2 de abril, e a súa constitución, composición, integración e funcionamento axéitase ao establecido para as demais Comisións Informativas.2. Corresponde á Comisión Especial de Contas o exame, estudo e informe de todas as contas, orzamentarias e extraorzamentarias, que deba aprobar o pleno da Corporación, de acordo co establecido na lexislación reguladora da contabilidade das entidades locais.3. A Comisión Especial de Contas poderá actuar como Comisión Informativa permanente para os asuntos relativos á Economía e Facenda da Entidade.4. A Comisión Especial de Contas terá que reunirse antes do día 1 de xuño de cada ano para emitir o informe preceptivo sobre as contas anuais da entidade local.5. As contas e a documentación complementaria estarán a disposición dos membros da Comisión para exame e consulta como mínimo quince días antes da xuntanza.1. As comisións informativas desenvolven sesións ordinarias coa periodicidade que acorde o pleno no momento de constituílas, nos días e horas que estableza a Presidencia da Corporación, ou a persoa que as preside, que poderán así mesmo, convocar sesións extraordinarias ou urxentes destas. O/a presidente/a da Corporación, ou o/a presidente/a da Comisión, estará obrigado/a a convocar sesión extraordinaria cando o solicite a cuarta parte, cando menos, das persoas membros da Comisión. Neste caso, e polo que respecta á orde do día, aplicarase o disposto no artigo 56 deste regulamento.2. As sesións poden desenvolverse na sede da entidade respectiva ou noutras dependencias desta.3. As convocatorias corresponden ao/á presidente/a da Corporación ou ao/á presidente/a da Comisión e deberán ser notificadas ás persoas membros da Comisión ou, no seu caso, aos grupos municipais cunha antelación de dous días hábiles, agás as urxentes. En todo caso, acompañarase a orde do día.1. A válida realización das sesións require a presenza dun terzo dos compoñentes da Comisión, xa sexan titulares ou suplentes, en primeira convocatoria ou en segunda convocatoria que terá lugar unha hora máis tarde.2. A Presidencia dirixe e ordena, ao seu prudente arbitrio, respectando os principios xerais que rexen os debates plenarios, os debates da Comisión.3. Os ditames aprobaranse sempre por maioría simple das persoas presentes, decidindo os empates o/a presidente/a con voto de calidade.1. Ningunha Comisión poderá deliberar sobre asuntos da competencia doutra, a non ser que se trate de problemas comúns, pois neste caso poderá convocar o/a presidente/a da Corporación, á proposta das persoas que presidan as respectivas Comisións, unha sesión conxunta.2. O ditame da Comisión poderá limitarse a mostrar a súa conformidade coa proposta que lle sexa sometida polos servizos administrativos competentes ou ben formular unha alternativa.3. Os membros da Comisión que disintan do ditame aprobado por esta, poderán pedir que conste o seu voto en contra ou formular voto particular para a súa defensa perante o pleno.1. O/a presidente/a de cada comisión poderá requirir a presenza, nas súas sesións, de persoal ou membros da Corporación para efectos informativos. Ás sesións da Comisión de Facenda asistirá, en todo caso, o/a funcionario/a responsable da Intervención.2. De cada sesión das comisións informativas redactarase unha acta a que se acompañarán os ditames que foren aprobados e os votos particulares que se formularen a aqueles. En todo o non previsto nesta Sección serán de aplicación as disposicións sobre funcionamento do pleno. Queda derrogado o Regulamento orgánico provincial aprobado definitivamente en sesión plenaria de 3 de febreiro de 1989 e publicado no Boletín Oficial da Provincia da Coruña núm.71 do 29 de marzo de 1989. Así mesmo queda derrogada calquera outra disposición de igual ou inferior rango que se opoña ao presente Regulamento orgánico, o contradiga ou resulte incompatible con este. O presente Regulamento orgánico entrará en vigor ao día seguinte da súa publicación no Boletín Oficial da Provincia da Coruña, unha vez transcorridos os prazos establecidos no artigo 70.2 da Lei 7/1985, do 2 de abril, reguladora das bases do réxime local. A Coruña, 5 de xullo de 2018 O presidente O secretario xeral Valentín González Formoso José Luis Almau Supervía